Selvevaluering skoleåret 2021-22

I det følgende evalueres skolens resultat på de faste målepunkter i skolens kvalitetssystem, og på de valgte nøgleområder.

# Faste målepunkter

* **Eksamensresultat og socioøkonomisk reference**

Mål: Kruses studenter skal have et snit der ligger godt over landsgennemsnittet og vi skal leve op til vores socioøkonomiske reference.

*Eksamensresultat 2022:*

STX: 8,3 HF: 5,8

Landsgennemsnit og socioøkonomisk reference er ikke klar for 2022.

*Eksamensresultat 2021:*

STX: 8,5

Landsgennemsnit 7,7

Socioøkonomisk reference 8,5

Generelt tilfredsstillende resultater for stx hvor det også er tilfredsstillende at vi lever op til den socioøkonomiske reference. For HF har vi ikke nogen tidligere år eller et landsgennemsnit at sammenligne med, men vores vurdering er at vi ligger under landsgennemsnittet, da dette i 2021 var 6,3. Dette skyldes formentlig den særlige elevsammensætning på vores HF.

Karaktererne for de enkelte fag bliver delt med faggrupperne, som behandler det på et faggruppemøde. I 2021 var der meget stor forskel på årskarakter og eksamenskarakter i skriftlig dansk. Det har faggruppen arbejdet med i løbet af året. De har været på et kursus i de nye genrer og de har i forbindelse med terminsprøverne samarbejdet om feedback og bedømmelse at opgaverne.

* **Gennemførsel af uddannelsen**

Mål: Mindst 90% af vores elever på STX og 75% af vores elever på HF skal gennemføre uddannelsen hos os.

Gennemførsel for elever der startede i 2019 (STX) og 2020 (HF)

STX: 96%

HF: 76%

Landstal:

STX: 87%

HF: 75%

Vi er ganske tilfredse med gennemførselsprocenten, særligt for STX. På HF er vi kun lidt over landsgennemsnittet, hvilket ikke helt lever op til vores ambitioner. Men det viser at vi i lighed med de andre udbydere af HF, rammes af at der i denne grupper er langt flere elever, som vælger en anden uddannelsesvej, eller helt dropper ungdomsuddannelsen, end vi oplever på STX. Vi igangsætter ikke nogen initiativer i den forbindelse, da vi ikke længere udbyder HF.

* **Overgang til videregående uddannelser**

Tallet for overgang til en videregående uddannelse er målt 2 år og 3 måneder efter endt studentereksamen, og dækker alle former for videregående uddannelser, men ikke ungdomsuddannelser.

Mål: mindst 75% af Kruses studenter skal være i gang med en videregående uddannelse efter 2 år

Årgang 2018: 72%

Landsgennemsnit: 62,5%

Resultatet ligger under vores mål, men er udtryk for en generel tendens. Tallene for årgang 2017 var 76,7%/64,3% og for årgang 2016 var det 80,7%/66,1%. Nedgangen skyldes formentlig coronasituationen.

* Resultatet af den nationale trivselsmåling og undervisningsmiljøundersøgelsen (hvert 3. år)

Mål: vi skal ligge over landsgennemsnittet på de centralt fastsatte målepunkter.

Resultat for STX 2021 (landstal i parentes):

Jeg er glad for at gå i skole: 4,2 (4,1)

Faglig trivsel: 3,9 (3,8)

Social trivsel: 4,3 (4,2)

Læringsmiljø: 3,7 (3,6)

Pres og bekymringer: 2,5 (2,5)

Mobning: 4,7 (4,7)

Resultat for HF 2021 (landstal i parentes)

Jeg er glad for at gå i skole: 3,9 (3,8)

Faglig trivsel: 3,6 (3,7)

Social trivsel: 3,7 (3,9)

Læringsmiljø: 3,5 (3,6)

Pres og bekymringer: 2,9 (2,7)

Mobning: 4,6 (4,7)

På STX betragter vi generelt tallene som tilfredsstillende. Eneste undtagelse er Pres og bekymringer, hvor vi, i lighed med resten af landet, ligger ret lavt. Det passer desværre med vores opfattelse fra studievejledningen og teamlederne, at mange elever oplever et stor pres i forhold til at kunne leve op til deres egne og omverdenens forventninger. Vi arbejder intensivt på at afhjælpe dette, både forebyggende og ved at hjælpe dem der føler sig presset. Vi har i år udbygget samarbejdet med Uddannelse Danmark, for at bevidstgøre eleverne om de mange muligheder der er i uddannelsessystemet, og vi tilbyder kurset ”Studieliv uden stress” til flere elever. Bag de samlede tal gemmer der sig forskelle imellem klasserne, og teamledere i alle klasser har gennemgået disse tal med ledelsen for at kvalificere trivselsarbejdet i klassen.

# Indsatsområder og opfølgningsplan

* Resultatet af indsatserne i forrige års opfølgningsplan

Trivsel i klasserne efter Corona:

Det helt store indsatsområde sidste år var at få sikret trivsel i de enkelte klasser efter Corona. Derfor blev der afsat midler til at alle klasser kunne lave aktiviteter af social karakter i løbet af efteråret, og der blev afviklet en ekstraordinær studietur til Berlin for 3.g, da de ikke havde været afsted i 2.g. I det store hele har pengene været givet godt ud. Tilbagemeldingerne har været meget positive, og der er et stort ønske om fortsat skoleopbakning til sociale aktiviteter i klasserne. Vi oplever dog stadig at der er elever som har det svært efter coronaisolation, også nye elever vi får ind, ligesom der stadig er udfordringer med klasserelationerne i enkelte klasser.

Elevaktiviteter:

Et andet indsatsområde var ”genstart af gymnasielivet” efter Corona. Vi havde et stort ønske om at der igen opstod en masse elevudvalg og elevinitierede aktiviteter uden for skoletiden. Derfor blev der udpeget en eventkoordinator, som fik timer til at hjælpe eleverne i gang. Eventkoordinatoren har mest støttet festudvalg og cafeudvalg med at få de aktiviteter op at køre igen, da 2 års pause havde fjernet erfaringsgrundlaget blandt eleverne. Heldigvis har det vist sig at de øvrige elevudvalg spirer frem ganske af sig selv, når man har et helt skoleår stort set uden nedlukning. Vi har i skrivende stund alle tidligere udvalg oppe at køre igen, og der er kommet flere nye til. Ledelsen og eventkoordinatoren arbejder videre med at supportere frivillige elevaktiviteter.

* Nye indsatsområder
  + Trivsel i klasserne, særligt fokus på opstarten af de nye 1.g-klasser:

Vi fortsætter sidste års indsats med at sikre en god trivsel i klasserne. Her vil vi særligt have fokus på at skabe et socialt inkluderende miljø, hvor ingen elev skal føle sig uden for klassefællesskabet. Helt konkret er der allerede planlagt en særlig indsats i forbindelse med klassedannelsen efter grundforløbet, da erfaringen fra sidste år er, at vi skal sikre et trygt og inkluderende klassefællesskab allerede her. På overordnet skoleplan vil vi arbejde med at udbrede kendskabet til skolens regler og værdier på dette område og arbejde med dem i de enkelte klasser. Vi vil i PUK diskutere, hvordan vi kan opkvalificere vores arbejde med klassetrivsel.

* Fravær

Fraværet blandt elever har været stigende de sidste to år. Stigningen er særligt båret af en gruppe elever med meget fravær, hvor fraværet skyldes sygdom eller psykiske problemer af forskellig art. Men vi registrerer også en tendens til stigende fravær hos en bredere gruppe elever, som ikke kan henføres til sygdom eller kendte problemer. Derfor vil vi lave en fokuseret indsats på fraværsområdet i dette skoleår. Ledelsen vil fremover monitorere fraværet tættere, ved at lave fraværstjek hver måned. I den forbindelse vil der også blive sendt høringsbreve og indkaldt til samtaler, selvom det ikke er aftalt på de officielle klassegennemgangsmøder.